Author: User
Last saved by: Igor Reichbauer
Company: MVSR

PREDKLADACIA SPRÁVA 

           Vláda Slovenskej republiky  svojím uznesením č. 805 zo 17. novembra 2010 v bode B.28. uložila ministrovi vnútra Slovenskej republiky, ministrovi obrany Slovenskej republiky, ministerke spravodlivosti Slovenskej republiky a riaditeľovi Národného bezpečnostného úradu predložiť 
na rokovanie vlády Slovenskej republiky analýzu sociálneho systému ozbrojených zložiek. Ministerstvo vnútra Slovenskej republiky ako gestor materiálu uvedený materiál spracovalo v spolupráci s uvedenými spolugestormi a taktiež i s Ministerstvom financií Slovenskej republiky a Slovenskou informačnou službou. 

           V Programovom vyhlásení v časti Vnútorný poriadok a bezpečnosť sa vláda Slovenskej republiky zaviazala zachovať sociálny systém ozbrojených zložiek, Hasičského a záchranného zboru a Horskej záchrannej služby s tým, že s cieľom zabezpečiť udržateľnosť a spravodlivosť tohto systému pripraví jeho zmeny, ktoré sa budú vzťahovať na nových príslušníkov prijatých do týchto zložiek po nadobudnutí účinnosti týchto zmien. Tento záväzok je v materiáli zohľadnený. 
 
	Cieľom materiálu je na základe analýzy navrhnúť také opatrenia, ktoré umožnia zvýšiť efektívnosť financií použitých v realizácii systému sociálneho zabezpečenia ozbrojených zložiek, vytvoria lepšie predpoklady pre ich profesionálne zloženie a zachovajú pri ich príslušníkov funkčný a motivujúci osobitný sociálny systém.  

    	Materiál obsahuje prehľad historicko-právneho vývoja sociálneho zabezpečenia policajtov a vojakov a závery z neho, analýzu súčasného právneho stavu na tomto úseku, možné úpravy systému so zreteľom na zachovanie jeho funkčnosti pri znížení finančnej náročnosti a prehľad rozhodujúcich ekonomických údajov.
	
	Realizácia úprav sociálneho systému ozbrojených zložiek bude mať pozitívny vplyv na rozpočet verejnej správy. Jeho kvantifikácia bude súčasťou návrhu novely zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov, do ktorého sa schválené zmeny v sociálnom systéme premietnu. 

	Materiál prešiel medzirezortným pripomienkovým konaním, v rámci ktorého bolo uplatnených 18 zásadných pripomienok. V uskutočnených  rozporových konaniach sa podarilo odstrániť rozpory a materiál sa predkladá bez rozporov.